Terry James

Cyfansoddwr ac arweinydd cerddorfaol o Gymru oedd Dr Thomas Terry James (1933 – 22 Hydref 2016).

Bywgraffiad
Roedd Terry James yn enedigol o Gydweli ac aeth i Brifysgol Rhydychen lle enillodd ei radd a doethuriaeth. Wedi graddio bu'n byw ac astudio am gyfnodau yn Llundain a Rhufain ond treuliodd ran helaethaf ei fywyd yn Unol Daleithiau America. Bu'n byw yng Ngwesty'r Savoy yn Llundain am bron i bymtheg mlynedd yn ogystal â chyfnodau yn Los Angeles.

Gyrfa
Yn 1973, cyfansoddodd ac arweiniodd y gerddoriaeth ar gyfer record sain o'r llyfr Jonathan Livingston Seagull, gyda Richard Harris yn adrodd y stori, a daeth yn gyfaill iddo wedi hyn. Gwerthodd y record dros filiwn o gopiau gan dderbyn record aur a gwobr Grammy. Agorodd hyn y drws iddo weithio fel arweinydd cerddorol yn Hollywood ac ar Broadway. Cydweithiodd gyda rai o ser mwyaf Hollywod yn cynnwys Michael Douglas, Jodie Foster a Kris Kristofferson. Cyfansoddodd gerddoriaeth ar gyfer y ffilmiau Echoes of Summer, The Dark Sun, Freedom Road, a The Minstrel, ymysg eraill.

Roedd yn gyfarwyddwr cerdd ac arweinydd ar gyfer cynhyrchiad Broadway o Camelot, a roedd wedi arwain Cerddorfa Siambr Prag.

Yn 1988 derbyniodd gradd er anhrydedd gan Brifysgol Scranton, U.D.A.

Ymddeoliad
Wedi ymddeol daeth yn ol i Gymru i fyw yng Nghaerfyrddin gan barhau i fod yn weithgar ym myd cerddoriaeth. Bu'n darlithio'n wythnosol ar werthfawrogiad cerddoriaeth yn Llyfrgell Caerfyrddin, roedd yn llywydd Celfyddydau Caerfyrddin a bu'n trefnu cyngherddau'n flynyddol er mwyn codi arian i elusennau. Daeth hefyd yn wyneb cyfarwydd ar raglenni teledu Cymraeg. Bu farw Ysbyty Gyffredinol Glangwili yn 83 mlwydd oed. Cynhaliwyd angladd breifat yn ôl ei ddymuniad a chynhaliwyd gwasanaeth coffa cyhoeddus iddo yn Eglwys San Pedr, Caerfyrddin ar ddydd Sadwrn 5 Tachwedd.

Cyfeiriadau

Dolenni allanol


Categori:Cyfansoddwyr o Gymru
Categori:Arweinyddion o Gymru
Categori:Pobl o Sir Gaerfyrddin
Categori:Genedigaethau 1933
Categori:Marwolaethau 2016